Kony Lutino Kwan me Dongo Nio ka Gudyere dok Gunongo Batija\nDongo Dirowa i Tic me Pwony—Kony Lutino Kwan me Dongo Nio ka Gudyere dok Gunongo Batija\nGIN MUMIYO PIRE TEK: Me nongo cwak pa Jehovah, lutino kwan me Baibul myero gudyer kwogi bote dok gunong batija. (1Pet 3:21) I nge timo man, jo ma gimedde ki kwo i yo ma rwatte ki dyeregi ginongo gwok i yo me cwiny. (Jab 91:1, 2) Lakricitayo dyere bot Jehovah ento pe bot dano, tic, nyo dul mo. Pi man, lutino kwan myero gudong mar ki pwoc pi Lubanga.—Rom 14:7, 8.\nKa wutye ka kwan, wunyam lok ma kwako kit pa Jehovah. Nyut bot latin kwan ni kwano Baibul nino ducu ki lega bot Jehovah ‘ma pe wakeng’ pire tek.—1Tec 5:17; Yak 4:8\nCuk cwiny latin kwanni me keto dyere ki nongo batija macalo yub me cwiny. Ki bene, konye me cobo yub mogo calo miyo lagam i cokke nyo miyo caden bot jiranine ki lutic luwote. Wi opo ni Jehovah pe diyo ngat mo me tic pire. Ngat acel acel aye moko tamme pire kene me dyere.—Nwo 30:19, 20\nCuk cwiny latin kwanni me loko kwone wek oyom cwiny Jehovah dok obed mupore me nongo batija. (Car 27:11) Pien kit mogo nongo orwako lwite matut i cwiny latin kwanni, myero ibed ka konye kare ki kare me weko kit me kwo macon woko kun ruko kit pa dano manyen aye. (Ep 4:22-24) Nywak kwede pwony ma katti kare ki kare i Wi Lubele ma wiye tye ni “Baibul Loko Kwo pa Dano”\nTit bote yomcwiny ma inongo i tic pi Jehovah.—Ic 48:17, 18